Komisijos direktyva 95/54/EB
1995 m. spalio 31 d.
derinanti su technikos pažanga Tarybos direktyvą 72/245/EEB dėl valstybių narių įstatymų, reglamentuojančių radijo trukdžių slopinimą motorinėse transporto priemonėse su kibirkštinio uždegimo varikliais, suderinimo ir iš dalies pakeičianti Direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Tarybos direktyva 93/81/EEB [2], ypač jos 13 straipsnio 2 dalimi,
atsižvelgdama į 1972 m. birželio 20 d. Tarybos direktyvą 72/245/EEB dėl valstybių narių įstatymų, reglamentuojančių radijo trukdžių slopinimą motorinėse transporto priemonėse su kibirkštinio uždegimo varikliais, suderinimo [3] su pakeitimais, padarytais Tarybos direktyva 89/491/EEB [4], ypač jos 4 straipsniu,
kadangi Direktyva 72/245/EEB yra viena iš EEB tipo patvirtinimo procedūros, kuri buvo sukurta Direktyva 70/156/EEB, atskirųjų direktyvų; kadangi dėl tos priežasties Direktyvoje 70/156/EEB dėl transporto priemonių sistemų, sudėtinių dalių ir atskirų techninių mazgų išdėstytos nuostatos yra taikytinos šiai direktyvai;
kadangi Direktyvoje 70/156/EEB, visų pirma jos 3 straipsnio 4 dalyje ir 4 straipsnio 3 dalyje, reikalaujama prie kiekvienos atskiros direktyvos pridėti informacinį dokumentą, į kurį būtų įtraukti tos direktyvos I priedo atitinkami punktai, taip pat pagal VI priedo nuostatas sudarytas tipo patvirtinimo liudijimas, kad tipo patvirtinimą būtų galima kompiuterizuoti;
kadangi Direktyvoje 72/245/EEB buvo nurodytos pirmosios priemonės, kuriomis siekta pagrindinio elektromagnetinio suderinamumo dėl radijo trukdžių, o nuo to laiko dėl techninės pažangos elektros ir elektroninė įranga tapo sudėtingesnė bei įvairesnė;
kadangi, atsižvelgiant į vis didėjantį susirūpinimą dėl elektros bei elektroninės įrangos technologinio vystymosi ir į poreikį užtikrinti bendrą įvairios elektros bei elektroninės įrangos suderinamumą, Tarybos direktyvoje 89/336/EEB [5] su paskutiniais pakeitimais, padarytais Tarybos direktyva 93/68/EEB [6], buvo išdėstytos bendrosios nuostatos dėl visų gaminių elektromagnetinio suderinamumo;
kadangi Direktyvoje 89/336/EEB buvo nustatyta taisyklė, kad iki tol, kol toje direktyvoje nurodyti apsaugos reikalavimai bus suderinti, jos bendrosios nuostatos negalios arba nustos galioti įrangai, kuriai taikomos tam tikros direktyvos;
kadangi transporto priemonėms, jų sudėtinėms dalims ir atskiriems techniniams mazgams europinės tipo patvirtinimo sistemos struktūroje būtina numatyti konkrečią direktyvą, kuri apibrėžtų patvirtinimus, įgaliotų nacionalinės valdžios institucijų išduodamus pagal suderintus techninius reikalavimus;
kadangi tokia konkrečia direktyva taps Direktyva 72/245/EEB;
kadangi daroma nuoroda į kitose direktyvose, susijusiose su transporto priemonėmis, jų sudėtinėmis dalimis ir atskirais techniniais mazgais, apibrėžtais Direktyvoje 70/156/EEB, nustatytą elektromagnetinį suderinamumą;
kadangi nuo 1996 m. sausio 1 d. su transporto priemonių, jų sudėtinių dalių ir sistemų radijo trukdžiais (elektromagnetiniu suderinamumu) susijusius techninius reikalavimus turi apibrėžti vien tik Direktyvos 72/245/EEB nuostatos;
kadangi dėl Direktyvos 72/245/EEB išplėtimo apimant visas transporto priemonių kategorijas būtina pakeisti Direktyvą 70/156/EEB;
kadangi, siekiant atskirti kibirkštinis ir slėginio uždegimo variklius, būtina remtis Tarybos direktyva 72/306/EEB [7], su pakeitimais, padarytais Tarybos direktyva 89/491/EEB;
kadangi šioje direktyvoje numatytoms priemonėms pritaria Direktyva 70/156/EEB įkurtas Derinimo su technikos pažanga komitetas,
PRIĖMĖ ŠIĄ DIREKTYVĄ:
1 straipsnis
Direktyva 72/245/EEB iš dalies keičiama taip:
1. Pavadinimas keičiamas taip: "1972 m. birželio 20 d. Tarybos direktyva 72/245/EEB dėl transporto priemonių radijo trukdžių (elektromagnetinio suderinamumo)".
2. 1 straipsnis keičiamas taip:
"1 straipsnis
Šioje direktyvoje "transporto priemonė" reiškia bet kokią transporto priemonę, apibrėžtą Direktyvoje 70/156/EEB."
3. 2 straipsnis keičiamas taip:
"2 straipsnis
Jei yra įvykdyti šios direktyvos reikalavimai, nė viena valstybė narė neturi teisės atsisakyti suteikti EEB tipo patvirtinimą arba nacionalinį tipo patvirtinimą transporto priemonei, sudėtinei daliai ar atskiram techniniam mazgui dėl su elektromagnetiniu suderinamumu susijusių priežasčių."
4. 3 straipsnis keičiamas taip:
"3 straipsnis
1. Ši direktyva yra nuo 1996 m. sausio 1 d. įsigaliojusios Tarybos direktyvos 89/336/EEB [8] 2 straipsnio 2 dalyje paminėtoji "konkrečioji direktyva".
2. Pagal šios direktyvos nuostatas patvirtintos transporto priemonės, sudėtinės dalys ar atskiri techniniai mazgais laikomi atitinkantys Tarybos direktyvos 92/53/EEB [9] IV priede išvardytų kitų direktyvų nuostatas, susijusias su elektromagnetiniu suderinamumu."
5. Priedai keičiami šios direktyvos priedu.
2 straipsnis
1. Nuo 1995 m. gruodžio 1 d. valstybės narės neturi teisės dėl su elektromagnetiniu suderinamumu susijusių priežasčių:
- atsisakyti bet kurio tipo transporto priemonei suteikti EEB tipo patvirtinimą arba nacionalinį tipo patvirtinimą,
- atsisakyti bet kurio tipo sudėtinei daliai ar atskiram techniniam mazgui suteikti sudėtinės dalies arba techninio mazgo EEB tipo patvirtinimą,
- uždrausti registruoti, prekiauti ar leisti naudoti transporto priemones,
- uždrausti prekiauti ar naudoti sudėtines dalis ar atskirus techninius mazgus,
jei tokios transporto priemonės, sudėtinės dalys ar atskiri techniniai mazgai atitinka Direktyvos 72/245/EEB, su pakeitimais, padarytais šia direktyva, reikalavimus.
2. Nuo 1996 m. sausio 1 d. valstybės narės:
- nebeturi teisės suteikti transporto priemonės EEB tipo patvirtinimą, sudėtinės dalies EEB tipo arba atskiro techninio mazgo EEB tipo patvirtinimą,
- turi teisę atsisakyti suteikti nacionalinį tipo patvirtinimą,
bet kurios rūšies transporto priemonei, sudėtinei daliai ar atskiram techniniam mazgui dėl su elektromagnetiniu suderinamumu susijusių priežasčių, jei jie neatitinka Direktyvos 72/245/EEB, su pakeitimais, padarytais šia direktyva, reikalavimų.
3. 2 straipsnio dalis netaikoma iki 1996 m. sausio 1 d. pagal Direktyvą 72/306/EEB patvirtintiems transporto priemonių tipams ir tokių patvirtinimų pratęsimams.
4. Nuo 2002 m. spalio 1 d. valstybės narės:
- naujų transporto priemonių atitikties liudijimus, išduotus pagal Direktyvos 70/156/EEB nuostatas, turi laikyti nebetinkamais tos direktyvos 7 straipsnio 1 dalyje nurodytiems tikslams,
- turi teisę atsisakyti registruoti, uždrausti prekiauti ar leisti naudoti naujas transporto priemones, neturinčias Direktyvos 70/156/EEB nuostatas atitinkančių liudijimų,
- turi teisę uždrausti prekiauti ar leisti naudoti naujus elektrinius ir elektroninius surinkimo mazgus kaip sudėtines dalis ar atskirus techninius mazgus,
jei nevykdomi šios direktyvos reikalavimai.
5. Nuo 2002 m. spalio 1 d. Direktyvos 70/156/EEB 7 straipsnio 2 dalyje taikomi Direktyvos 72/245/EEB su pakeitimais, padarytais šia Direktyva, reikalavimai elektriniams ir elektroniniams surinkimo mazgams, naudojamiems kaip sudėtinės dalys ar atskiri techniniai mazgai.
6. Nepaisant į 2 ir 5 straipsnio dalių, keičiamoms dalims valstybės narės ir toliau suteiks EEB tipo patvirtinimus ir leis prekiauti bei naudoti sudėtines dalis ar atskirus techninius mazgus, skirtus naudoti transporto priemonių tipuose, kurie buvo patvirtinti iki 1996 m. sausio 1 d. pagal Direktyvą 72/245/EEB arba Direktyvą 72/306/EEB, ir, kai taikoma, pratęs tokius patvirtinimus.
3 straipsnis
Direktyvos 70/156/EEB IV priedo I dalies 10 punkto 0 kategorijos transporto priemonių visuose stulpeliuose su antrašte "Taikomumas" įrašoma "X".
4 straipsnis
1. Valstybės narės priima įstatymus ir kitus teisės aktus, kurie, įsigalioję iki 1995 m. gruodžio 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinių teisės aktų nuostatų tekstus.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 1995 m. spalio 31 d.